PREDKLADACIA SPRÁVA

Podnet na vypracovanie materiálu:

	Materiál predkladá na rokovanie vlády generálny prokurátor Slovenskej republiky na základe § 55e ods. 2 zákona č. 153/2001 Z.z. o prokuratúre v znení zákona č. 458/2003 Z.z.

Generálna prokuratúra Slovenskej republiky si je vedomá, že ustanovenie § 55e ods. 2 zákona č. 153/2001 Z.z. o prokuratúre v znení zákona č. 458/2003 Z.z., podľa  ktorého počet osôb určených na plnenie úloh Úradu špeciálnej prokuratúry v členení podľa funkcií určuje vláda Slovenskej republiky na návrh generálneho prokurátora Slovenskej republiky,  nadobudne účinnosť až 1. mája 2004. S poukazom  na znenie § 256a zákona č. 154/2001 Z.z. o prokurátoroch a právnych čakateľoch prokuratúry v znení zákona č. 458/2003 Z.z., ktoré nadobudlo účinnosť 25. novembra 2003, podľa ktorého je generálny prokurátor  povinný vyhlásiť výberové konanie na funkcie v Úrade špeciálnej prokuratúry do 30 dní od nadobudnutia účinnosti tohto ustanovenia, generálny prokurátor nemá inú možnosť,  ako predložiť vláde na schválenie návrh počtu osôb určených na plnenie úloh Úradu špeciálnej prokuratúry a ich funkčné zaradenie v termíne, ktorý umožní, aby výberové konanie mohlo byť vyhlásené v zákonom ustanovenej lehote.

Stručné zdôvodnenie potreby materiálu:

Zákon č. 458/2003 Z.z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov zriaďuje s účinnosťou od 1. mája 2004 Úrad špeciálnej prokuratúry ako osobitnú súčasť Generálnej prokuratúry Slovenskej republiky s pôsobnosťou pre celé územie Slovenskej republiky.  Podľa § 55e ods. 2 zákona č. 153/2001 Z.z. o prokuratúre v znení zákona č. 458/2003 Z.z. počet osôb určených na plnenie úloh Úradu špeciálnej prokuratúry v členení podľa funkcií určuje vláda Slovenskej republiky na návrh generálneho prokurátora.

Stručný obsah materiálu:

	Materiál obsahuje počty osôb určených na plnenie úloh Úradu špeciálnej prokuratúry a ich funkčné zaradenie.

	V návrhu na uznesenie vlády sa súčasne navrhuje uložiť podpredsedovi vlády a ministrovi spravodlivosti Slovenskej republiky prehodnotiť rozpočet kapitálových výdavkov rozpočtovej kapitoly Ministerstva spravodlivosti Slovenskej republiky s cieľom presunúť  v prospech rozpočtovej kapitoly Generálnej prokuratúry Slovenskej republiky sumu 20 760 000 Sk a v termíne do 15. januára 2004 navrhnúť vykonanie rozpočtového opatrenia, a to vzhľadom na skutočnosť,  že v návrhu zákona o štátnom rozpočte  na rok 2004  sa v rámci priorít vlády  do rozpočtu kapitálových výdavkov  Ministerstva spravodlivosti Slovenskej republiky  premietlo  na zriadenie Špeciálneho súdu a Úradu špeciálnej prokuratúry zvýšenie výdavkov o 50 miliónov Sk. Uvedené vyplýva z listu podpredsedu vlády a ministra financií Slovenskej republiky č. 4557/2003-KM z 12. decembra 2003, v zmysle ktorého došlo aj k úprave predkladaného návrhu uznesenia vlády.

Stručné zhrnutie očakávaného dosahu na štátny rozpočet:

Predpokladá sa, že výdavky na zriadenie a činnosť Úradu špeciálnej prokuratúry v roku 2004 budú predstavovať sumu 53 776 000 Sk, z toho na mzdové prostriedky  22 112 000 Sk, na poistné  6 634 000 Sk, na prevádzkové výdavky 2 200 000 Sk a na materiálne vybavenie Úradu špeciálnej prokuratúry  22 830 000 Sk, z toho na kapitálové výdavky 20 760 000 Sk a na bežné výdavky 2 070 000 Sk.  Tieto výdavky sú v rozpočtovej kapitole Generálnej prokuratúry v zákone o štátnom rozpočte na rok 2004 zohľadnené, okrem kapitálových výdavkov v sume 20 760 000 Sk, ktoré sú premietnuté v rozpočtovej kapitole Ministerstva spravodlivosti Slovenskej republiky.

V Úrade špeciálnej prokuratúry budú prevládať činnosti, ktoré svojím charakterom,  náročnosťou,  zodpovednosťou a psychickou záťažou sú  štátnou službou. Z uvedeného dôvodu sa navrhuje 5 funkčných miest z verejnej služby presystemizovať na štátnozamestnanecké miesta, a to v členení podľa funkcií uvedených v predloženom materiáli. Týmto opatrením dôjde v súlade s § 55e ods. 2 zákona č. 153/2001 Z.z. o prokuratúre v znení zákona č. 458/2003 Z.z. k zmene doterajšieho návrhu  systemizácie na rok 2004 v štátnej službe na Generálnej prokuratúre Slovenskej republiky. 

V štátnom rozpočte na rok 2004 v rozpočtovej kapitole Generálnej prokuratúry Slovenskej republiky sú už zabezpečené prostriedky na odmeňovanie 45 zamestnancov Úradu špeciálnej prokuratúry.

 Naznačenie ďalších postupov, ktoré vyvolá schválenie materiálu:

	Na základe uznesenia vlády, ktorým vláda určí počet osôb určených na plnenie úloh Úradu špeciálnej prokuratúry a ich funkčné zaradenie, vyhlási generálny prokurátor výberové konanie na obsadenie jednotlivých funkčných miest na Úrade špeciálnej prokuratúry.

Informácia o pripomienkovom konaní:

		Materiál bol zaslaný na pripomienkové konanie Ministerstvu financií Slovenskej republiky, Ministerstvu vnútra Slovenskej republiky, Ministerstvu spravodlivosti Slovenskej republiky a Úradu pre štátnu službu; ich pripomienky sú zapracované do predloženého materiálu.

      Informácia o pripomienkach verejnosti:

		Materiál bol dňa 9.  decembra 2003 zverejnený na internete. K materiálu nebola uplatnená žiadna hromadná pripomienka ani väčší počet obsahovo príbuzných pripomienok verejnosti.

       Dôvod nesprístupňovania materiálu:

	 	Nie je dôvod na nesprístupnenie tohto materiálu.

Termín, do ktorého je potrebné materiál prerokovať:       

Podľa zákona č. 458/2003 Z.z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov generálny prokurátor je povinný vyhlásiť výberové konanie na funkciu v Úrade špeciálnej prokuratúry do 30 dní od nadobudnutia účinnosti § 256a zákona č. 154/2001 Z.z. o prokurátoroch a právnych čakateľoch prokuratúry v znení zákona č. 458/2003 Z.z., teda do 25. decembra 2003. S ohľadom na túto právnu skutočnosť je potrebné predložený materiál prerokovať vládou Slovenskej republiky najneskôr v termíne, ktorý umožní vyhlásenie výberového konania v zákonom ustanovenej lehote.